
Győr és környezetének szuburbanizáció által érintett területein végbement térszerkezeti változások geoinformatikai vizsgálata (1989-2024)

A városi területek és a szuburbanizáció által érintett agglomerációk fejlődése jelentős hatást gyakorol a társadalmi és természeti környezetre, amelynek fenntartható növekedéséhez elengedhetetlen a szuburbanizációs folyamatok figyelemmel kísérése. A távérzékelési technológiai eszközök – különösen a Landsat műholdak – segítségével lehetőség nyílik a városi területek változásainak és azok környezeti hatásainak részletes monitorozására. Kutatásom során Győr és agglomerációjának egy meghatározott szempontok alapján lehatárolt területén műholdképelemzéssel vizsgálom a szuburbanizáció folyamatának hatásaként bekövetkezett beépítettség-változásokat. A Győrben végzett beépítettségi kutatásokat zöldterület-változási, míg az agglomeráció településeire kiterjedő vizsgálatokat társadalom- és gazdaságstatisztikai mutatókkal támasztom alá. Az eredményekből levonható a következtetés, miszerint a szuburbanizáció legintenzívebben a jó közlekedési adottságokkal rendelkező településeken figyelhető meg, ahol a lakosságszám növekedése és a magas jövedelmi szint mellett fejlett infrastrukturális háttér áll rendelkezésre. A Győr környéki települések terjeszkedése szoros összefonódást mutat a gazdasági és társadalmi mutatókkal, különösen a főutak mentén, ahol a szuburbanizáció következtében egyre több település kapcsolódik össze. A fenntarthatóság és a zöldterületek védelme kulcsfontosságú a jövőbeni fejlődés szempontjából, miközben a gazdasági szuburbanizáció előfeltételeként megvalósítandó közlekedési rendszerek fejlesztése biztosíthatják a regionális gazdaság hosszú távú versenyképességét.



